### 26.    Beslutning - Kvalitetsstandard 2021 for personlig pleje, praktisk hjælp, forebyggende besøg samt træning mm. efter Serviceloven

**Åbent**

Sagsnr.: 326-2018-30180       J.nr.: 27.36.00           Dokumentnr.:
326-2020-335064

**Sagstype**

Beslutning.

**Resume og sagens baggrund**

Kommunalbestyrelsen skal årligt
godkende kvalitetsstandarder, som beskriver serviceniveauet for indsatser på
Servicelovens område, såsom pleje, praktisk hjælp, træning mm.

Kvalitetsstandarderne formidler de
politiske beslutninger om mål og prioritering i forbindelse med opgaveløsningen
i forhold til målgruppen.

**Indstillinger**

Direktøren indstiller, at

·
kvalitetsstandard for 2021 godkendes.

·
Kvalitetsstandard for 2021 sendes til høring i Ældrerådet og
Handicaprådet.

**Behandling**

Ældre- og Sundhedsudvalget, Ældrerådet, Handicaprådet,
Ældre- og Sundhedsudvalget, Økonomiudvalget, Kommunalbestyrelsen.

**Sagsfremstilling**

Kommunalbestyrelsen skal årligt godkende
kvalitetsstandarder for ydelser bevilliget efter Ser-viceloven, herunder pleje,
praktisk hjælp, træning etc.

Kvalitetsstandarderne formidler de
politiske beslutninger om mål og prioritering og fastsætter serviceniveauet for
den konkrete hjælp.

Kvalitetsstandarderne benyttes som
oplysning til borgerne om, hvilke muligheder de har for hjælp og støtte. Dette
skaber gennemsigtighed, hvilket giver mulighed for dialog og
forventningsafstemning, samt styrker borgernes retssikkerhed.

Kvalitetsstandarderne benyttes
også som et ledelsesredskab til opfølgning på sammenhæng mellem de mål, som politikerne
fastsætter, de konkrete afgørelser der træffes i forhold til den enkelte borger
samt de ydelser, der faktisk leveres i borgerens hjem.

I det daglige arbejde bruges
kvalitetsstandarderne som ramme for tildeling af ydelser og levering af hjælp samt
opfølgning og tilsyn med hjælpen.

I de enkelte kvalitetsstandarder
er det synliggjort, hvad borgeren kan forvente i forhold de konkrete indsatser,
men også ud fra hvilke kriterier borgeren kan bevilliges hjælp, samt hvilke
krav der stilles til borgeren.

Kvalitetsstandarderne indgår som
en del af den kontrakt, der indgås med de enkelte leverandører af hjælpen
(kommunale som private), blandt andet for at sikre et ensartet serviceniveau
til borgerne uanset bopæl og valg af leverandør.

Kvalitetsstandarderne for 2021 er gennemgået og vurderet
for, om de favner den lovgivningsmæssige udviklingen, der er på området, og
generelle udvikling, der er i samfundet som f.eks. teknologisk udvikling.

På den baggrund er der ud over få redaktionelle rettelser
vedrørende f.eks. klagemuligheder følgende ændringer fra kvalitetsstandarden
for 2020:

Kvalitetsstandard for rengøring – under pkt. 2, 3, 4 og 5:
Beskrivelsen af rengøringen er præciseret ift. Ankestyrelsens anvendelse af
begreber som f.eks. ”at indsatsen dækker den nødvendige rengøring i hjemmet”.
Ændringen har ikke nogen betydning for kommunens serviceniveau overfor
borgerne.

Kvalitetsstandard for indkøb – under pkt. 4: Der er
udarbejdet en tilføjelse til standarden af, hvilke borgere, der kan få betalt
vareudbringning. Ifølge standarden er ”borgerne kun berettiget til betalt
vareudbringning så længe, der er behov for støtte til at bestille varerne”.
Ændringen har ikke nogen betydning for kommunens serviceniveau overfor
borgerne.

Kvalitetsstandarden for forebyggende hjemmebesøg – under
pkt. 8: Der er tilføjet, ”at borgerne modtager en skriftlig invitation med
fastsat dato og tidsrum, hvor en medarbejder vil kontakte borgeren telefonisk
og gennemføre en samtale, der afdækker borgerens behov” og ”at aftale en ny samtale
om et år”. Den telefoniske kontaktform blev indført i forbindelse med
afprøvning af virtuelle mødeformer under coronaen i foråret. Det er
Forebyggelse og Genoptrænings vurdering, at denne kontaktform betyder, at de
får kontakt til flere ældre i målgruppen.

**Økonomiske konsekvenser**

Ingen.

**Ældre- og Sundhedsudvalgets
møde den 9. november 2020:**

Sendes til høring i Ældrerådet og Handicaprådet.

**Ældrerådets møde den 16.
november 2020:**

Ældrerådet har følgende henstilling til revidering af
teksten ang. forebyggende hjemmebesøg. Tilføjelser er markeret med
understregning:

”at borgerne modtager en skriftlig invitation med fastsat
dato og tidsrum, hvor en medarbejder vil kontakte borgeren telefonisk og give
valgmuligheden for at gennemføre en samtale pr. tlf. eller hjemme hos
borgeren, som afdækker borgerens behov”.

Øvrige punkter i kvalitetsstandarden anbefales.

**Handicaprådet**

Der er taget en formandsbeslutning om anbefaling af
kvalitetsstandarder 2021 for personlig pleje, praktisk hjælp, forebyggende besøge
samt træning mm. efter Serviceloven. Sagen tages til orientering i
Handicaprådet d. 08. december 2020.

**Ældre- og Sundhedsudvalgets
møde den 1. december 2020:**

Anbefales med følgende præcisering under kontaktform ved
forebyggende hjemmebesøg:

At borgerne modtager en skriftlig invitation med fastsat
dato og tidsrum, hvor en medarbejder vil kontakte borgeren telefonisk og
gennemføre en samtale, der afdækker borgernes behov for at :

- modtage en forebyggende samtale pr. telefon eller som
samtale i hjemmet

- deltage i et kollektivt arrangement

- modtage en sundhedssamtale

- aftale kontaktform for næste års samtale

**Økonomiudvalgets møde den 9.
december 2020:**

Ældre- og Sundhedsudvalgets indstilling anbefales.

**Bilag**

|  |  |
| --- | --- |
| Kvalitetsstandarder 2021 udkast | 326-2020-315469 |